I 1909 ble det hoppet i en bakke i Tverrelvdalen, der det kunne hoppes 23-25 meter. Alta ILs hoppbakke på 1930-tallet var Knudsenbakken, som lå bak Ottemgården på Elvebakken. I 1940 ble hovedrennet for Nord-Norge (nordnorsk mesterskap) arrangert i Alta, med hopprenn i Isbergbakken i Tverrelvdalen, som var blitt ombygd til mesterskapet. Bakkerekorden ble forbedret fra 44 til 56,5 meter av Karl Wirkola – far til den senere storhopperen Bjørn Wirkola – som ble nordnorsk mester i kombinert og fikk kongepokalen. Også i 1951 ble hovedrennet for Nord-Norge holdt i Alta, med hopprenn i Isbergbakken, og da forbedret finske Raimo Tuuliainen bakkerekorden til 60 meter.